במבצע משותף של רשות מקרקעי ישראל ויחידת לה"ב נעצרו הלילה חשודים בגניבות מחצבים ונתפסו משאיות ששימשו לשינוע החול שנגנב

במבצע אכיפה משותף לשוטרי אגף החקירות והמודיעין יחידת להב 433 יאל"כ ומפקחי רשות מקרקעי ישראל והסיירת הירוקה, נחשף חשד לכרייה שלא כדין וגניבת חול מאדמות המדינה.

במהלך חקירה סמוייה ממושכת ומורכבת שניהלה יחידת להב 433 יאל״כ בשיתוף פעולה הדוק עם מפקחי רשות מקרקעי ישראל והסיירת הירוקה שברשות הטבע והגנים, עלה חשד לכך שמספר מעורבים ביצעו לאורך 2014 כרייה בלתי חוקית באדמות המדינה מהן גנבו חול.

הלילה ביצעו שוטרי היחידה ומפקחי רשות מקרקעי ישראל והסיירת הירוקה פעילות משותפת בסיוע לוחמי קורל וספיר מג״ב, במסגרתה נעצרו חמישה חשודים ונוספים עוכבו לחקירה. בנוסף, נערכו חיפושים בבתי החשודים, ונתפסו משאיות שלפי החשד שימשו, בין היתר, לשינוע החול שנגנב.

לחשודים בפרשה העוסקים בתחום כריית החול, קבלנות עפר ושינוע, מיוחסות עבירות של כרייה בלתי חוקית, גניבה, עבירות על פקודת המכרות, קשירת קשר, הסגת גבול במקרקעי ציבור ועוד. בהתאם להתפתחויות החקירה יוחלט באם יובאו לדיון בהארכת מעצרם, זאת בסמוך לשעה 14:00 משפט השלום בפ"ת. ​​